Dié lande hanteer pandemie die beste, slegste | Maroela Media
Soldate ontsmet die area om die gewilde Christus die Verlosser-standbeeld in Rio de Janeiro in Brasilië. (Foto: Silvia Izquierdo/File, AP)
'n Studie toon dat Brasilië tot dusver die swakste vaar wat sy hantering van die Covid-19-pandemie betref, terwyl Nieu-Seeland heel aan die voorpunt staan. Luidens die verslag het Suid-Afrika ook nie tot dusver te waffers gevaar in sy bestuur van die pandemie nie.
Die Australiese Lowy-instituut het Donderdag 'n verslag oor lande se hantering van die pandemie bekend gemaak nadat hy byna 100 lande op grond van ses kriteria beoordeel het. Die kriteria sluit in die aantal bevestigde gevalle van Covid-19, Covid-19-verwante sterftes en toetsvermoë.
"Hierdie aanwysers dui gesamentlik aan hoe goed of swak lande die pandemie bestuur het," lui die verslag.
Afgesien van Nieu-Seeland, wat daarin kon slaag om die verspreiding van die koronavirus reeds vroeg te beperk met die sluiting van sy grense en goeie toetsvermoëns, het Viëtnam, Taiwan, Thailand, Ciprus, Rwanda, Ysland, Australië, Letland en Sri Lanka die toptien gehaal vir hul goeie hantering van die Covid-19-pandemie.
'n Standbeeld buite 'n restaurant in Christchurch, Nieu-Seeland, is toegerus met 'n gesigsmasker. (Foto: Mark Baker, AP)
Brasilië het op sy beurt die slegste gevaar, gevolg deur Mexiko, Colombia, Iran en die Verenigde State.
Luidens die verslag het Brasilië tot op hede meer as 218 000 Covid-19-sterftes aangemeld, die tweede hoogste sterftesyfer naas die Verenigde State.
Suid-Afrika het die 82ste posisie behaal wat sy hantering van die pandemie betref.
China, waar die koronavirus in Desember 2019 vir die eerste keer kop uitgesteek het, is egter nie by die Lowy-instituut se ranglys ingesluit nie weens 'n gebrek aan beskikbare data wat toetsing betref.
Volgens die instituut is daar geen duidelike wenner wanneer dit kom by watter politieke stelsel die pandemie die beste hanteer nie. "Sommige lande het die pandemie beter bestuur as ander, maar die meeste lande het mekaar slegs op verskillende vlakke van onderprestasie oortref," word daar in die verslag bevind.
Dit blyk wel dat kleiner lande met 'n bevolking van minder as 10 miljoen mense tot 'n mate voordeel bo groter lande geniet. "Lande met kleiner bevolkings en bekwame instellings het oor die algemeen 'n vergelykende voordeel in die hantering van 'n wêreldwye krisis soos 'n pandemie," lui die verslag.
Meer as 100 miljoen bevestigde gevalle van die koronavirus is nietemin oor die wêreld aangemeld, terwyl sowat 2,2 miljoen mense wêreldwyd weens die virus omgekom het.
Stuur hierdie asseblief vir oom Squirrel en tannie Kopdoek!
oom squirrel en tanne kopdoek sal dink dit is baie goed.
So asof dit n sport is en of enige iemand die keuse het om te verhuis na n land van sy keuse waar die pandemie beter hanteer word. "Hey kyk, ons loop voor. Daar was nog net 20 000 mense in ons land dood. "